Քաղաքային դումայի շենք (Դոնի Ռոստով)

Քաղաքային դումայի շենք (Քաղաքային տուն) (), շենք Ռուսաստանի Դոնի Ռոստով քաղաքում, որը կառուցվել է 1899 թվականին ճարտարապետ Ա. Ն. Պոմերանցևի նախագծով։ Քաղաքի գլխավոր ճարտարապետական արժեքներից մեկն է։ Սկզբնապես շենքում տեղակայված էին քաղաքային դուման և վարչությունը։ Խորհրդային տարիներին շենքում գտնվել է ԽՄԿԿ մարզային կոմիտեն։ Ներկայում շենքը զբաղեցնում են Դոնի Ռոստովի քաղաքապետարանը և քաղաքային դուման։ Քաղաքային դումայի շենքն ունի դաշնային նշանակության ճարտարապետության հուշարձանի կարգավիճակ։

Պատմություն 

1890-ական թվականների կեսերին Դոնի Ռոստովի վարչակազմը որոշում է ընդունել քաղաքային դումայի շենքի շինարարության մասին (նախկինում պետդուման գործել է Մաքսիմովի տանը)։ Նախագիծը մշակելու համար հրավիրվել է անվանի ճարտարապետ Ալեքսանդր Նիկանորովիչ Պոմերանցևը, որը քաղաքում արդեն կառուցել էր մի քանի շենք։ Շենքի նախագծի վերջնական տարբերակը հաստատվել է քաղաքային վարչության կողմից 1896 թվականի վերջում։ 1897 թվականին սկսվել է քաղաքային տան շինարարությունը։ 1899 թվականին շենքը կառուցվել է և օծվել։

Ճարտարապետ Պոմերանցևի հաշվարկներով շինարարությունը պետք է արժենար 586 176 ռուբլի, 16 կոպեկ։ Սակայն դումայում համարեցին, որ այդ գումարը չափազանց մեծ է, և այն անհրաժեշտ է կրճատել։ Դումայի ֆինանսական հանձնաժողովը հաստատեց վերջնական գումարը՝ 513 627 ռուբլի։ Սակայն շինարարության ընթացքում նախահաշիվը էապես գերազանցվեց և կազմեց ավելի քան 600 հազար ռուբլի։

Շենքի առաջին հարկը հանձնվել է վարձակալությամբ որպես առևտրային տարածքներ։ Այնտեղ վաճառվել են կտորեղեն, հեծանիվներ, գրամոֆոններ, պատի պաստառներ, մարմարե իրեր, օպտիկական պարագաներ, զենք, հրուշակեղեն։ Երկրորդ, երրորդ և չորրորդ հարկերը զբաղեցրել են քաղաքային դուման և քաղաքային վարչությունը։ Քաղաքային դուման բաց էր այցելությունների համար։ Նիստերի դահլիճում հանրությանը հատկացվում էր 200 տեղ օթյակում և 40 տեղ՝ պարտերում պատնեշի հետևում։ Ավելի ուշ այդ պատնեշի հետևում տեղադրվեց սեղան մամուլի համար։

1922 թվականին քաղաքային դումայի շենքում հրդեհ է բռնկվել, ինչի հետևանքով կորսվել են անկյունային գմբեթները։ Հայրենական մեծ պատերազմի տարիներին շենքը ենթարկվել է ավելի լուրջ ավերածությունների, սակայն ավարտից հետո արագ վերականգնվել է։ Շենքում տեղավորված էր ԽՄԿԿ մարզային կոմիտեն։

Ճարտարապետություն և ձևավորում 
Քաղաքային տունը Պոմերանցևը կառուցել է էկլեկտիզմի ոգով։ Շենքին թաղամասի լուծում է տրված. նրա հատակագիծն ուղղանկյունաձև է, ունի ներքին բակ։ Պոմերանցևի նախագծերից մեկի համաձայն՝ ներքին բակը պետք է ծածկվեր վրանով, որը պետք է դառնար շենքի ծավալի ճարտարապետական շեշտադրումը։ Նման որոշում Պոմերանցևն օգտագործել է ավելի վաղ Մոսկվայի Վերին առևտրային շարքերի շինարարության ժամանակ։

Շենքն ունի չորս հարկ։ Համաչափ ճակատն ունի հարկային բաժանում, որն ընդգծվում է տարբեր ձևերի և չափսերի պատուհաններով։ Առաջին հարկը զարդարված է կոպտատաշ քարով, քիվը զարդարված է դեկորատիվ ատամնիկներով։ Ճարտարապետը օգտագործել է ճակատի ելուստավորումը էրկերներով։ Շենքի կլորացրած անկյունների վրա կառուցված են բարձր գմբեթներ։ Շենքն առատորեն դեկորացված է բարոկկո ոճի ծեփվածքներով։ Ձևավորման մեջ առկա են վահանազարդեր, մեդալիոններ, բուսական և մարդակերպ տարրեր։

Ծանոթագրություններ

Արտաքին հղումներ 
 Здание Городской думы и управы
 Здание городской думы

Դոնի Ռոստովի տեսարժան վայրեր
Դոնի Ռոստովի շենքեր և կառույցներ
Վիքիպեդիա:Վիքիտվյալների արժեքների վերաձևակերպմամբ հոդվածներ
1899 հիմնադրումներ
Ռուսաստանի մշակութային ժառանգություն